Simona se dovedește mai tare ca multe femei. Românce sau de altă naționalitate. Sportiva din Constanța nu se sfiește să admită că nu mai e la prima tinerețe. "Trebuie să am grijă, sunt bătrână", mărturisește ea sec.
Simona Halep a regăsit la Miami atmosfera marilor turnee, cu tribune pline și cu un tenis de înalt nivel. S-a mobilizat la maxim în primul rând mental după acea absență de 18 luni care i s-a părut cât o viață și a riscat să joace imediat după ce TAS a redus pedeapsa pentru dopaj la numai nou luni.
Cum era de așteptat prima apariție după atâtea luni a fost una care a avut și lumini, mai ales pe parcursul primului set dar și destule umbre în meciul cu iberica Paola Badosa. A început incredibil de bine, în forță, ca în vremurile bune, după care lipsa de jocuri, de ritm la care s-au adăugat durerile de urmăr la serviciu, au dus treptat dar sigur la un deznodământ nefavorabil.
Asta spre dezamăgirea numeroșilor fani români care au populat tribunele pe pe arena Grandstand de la Miami, dar constănțenca vede altfel lucrurile, fiind mulțumită că a început să pună, pas cu pas, cărămidă cu cărămidă, temelia unei reveniri consistente în circuit. Ea a acordat un interviu celor de WTA Insider, în care a explicat care este strategia pe mai departe pe care o va adopta.
"Cineva mi-a spus că dacă aș fi primit un dolar pentru fiecare zâmbet, aș fi fost bogată la sfârșitul zilei. Am zâmbit pentru că am primit atât de multă dragoste din partea oamenilor!
Când eram în avion i-am spus mamei că sunt extrem de emoționată. Nu știam la ce să mă aștept din partea oamenilor. Când treci prin așa ceva, n-ai nicio idee despre cum te vor vedea sau cum te vor trata. Prima zi a fost incredibilă. Stresul a dispărut instant. Mi-am dat seama că totul va fi bine pe teren. Fanii din tribune au fost fantastici. Am simțit o apreciere mai mare ca niciodată.
"Sincer, mă gândeam că voi reveni în sezonul pe zgură. Am crezut că îmi voi lua timpul necesar pentru ca sentimentele să se așeze. Dar bucuria a fost mult prea mare. Cei din jurul meu m-au încurajat, mi-au spus să merg și să simt din nou energia tribunelor. A fost decizia corect. Iar Miami a fost locul ideal. M-am simțit iubită și liberă din nou!
Nu am un plan în continuare. A fost doar primul turneu, nu știu ce voi face mai departe. Doar că vreau să joc cât mai mult și să îmi recapăt ritmul.
Sunt bătrână. Vârsta nu îmi mai permite, așa că trebuie să gestionez revenirea foarte bine. Nu vreau să mă accidentez. Oamenii mi-au spus că 18 luni reprezintă o pauză mare și că trebuie să am grijă. Voi discuta, îl am și pe Carlos (Martinez) lângă mine și vom decide ce urmează."